b'\n_START_ARTICLE_\nEthelred Neuvoton\n_START_PARAGRAPH_\nEthelred II Neuvoton (\xc3\x86\xc3\xbeelred, n. 968 \xe2\x80\x93 23. huhtikuuta 1016 Lontoo) oli Englannin kuningas vuosina 978\xe2\x80\x931013 ja 1014\xe2\x80\x931016. Ethelred seurasi kuninkaana velipuoltaan kuningas Edvard Marttyyria, jonka salamurhan Ethelredin \xc3\xa4idin kerrotaan j\xc3\xa4rjest\xc3\xa4neen. Valtaan noustessaan Ethelred oli ainoastaan noin kymmenvuotias. Sek\xc3\xa4 Ethelredin ett\xc3\xa4 Edvardin is\xc3\xa4 oli kuningas Edgar._NEWLINE_Ethelredin lis\xc3\xa4nimi on sanaleikki, sill\xc3\xa4 Ethelred merkitsee suunnilleen neuvokasta. Alun perin lis\xc3\xa4nimi on 1200-luvulla lis\xc3\xa4tty unr\xc3\xa6d, joka tarkoittaa \xe2\x80\x9dei neuvoja\xe2\x80\x9d tai \xe2\x80\x9doppimaton\xe2\x80\x9d (tai vaihtoehtoisesti \xe2\x80\x9dpetollinen juoni\xe2\x80\x9d muistutuksena velipuolen kuolemasta). Nimi k\xc3\xa4\xc3\xa4nnettiin 1500-luvulla v\xc3\xa4\xc3\xa4rin ja harhaanjohtava \xe2\x80\x9dneuvoton\xe2\x80\x9d vakiintui \xe2\x80\x93 valtakaudellaan Ethelred oli kaikkea muuta kuin sit\xc3\xa4. Oikeampi k\xc3\xa4\xc3\xa4nn\xc3\xb6s olisi \xe2\x80\x9dPahaneuvo\xe2\x80\x9d. H\xc3\xa4nt\xc3\xa4 on my\xc3\xb6s sanottu huonosti neuvotuksi kuninkaaksi, jolla on viitattu Mercian jaarliin, petolliseen Eadric Streonaan.\n_START_SECTION_\nEthelred ja tanskalaiset\n_START_PARAGRAPH_\nEthelredin hallituskauden alkaessa Englanti oli el\xc3\xa4nyt pitk\xc3\xa4\xc3\xa4n rauhassa, sen j\xc3\xa4lkeen kun Danelagen oli vallattu takaisin viikingeilt\xc3\xa4. Vuonna 991 Ethelred sai kuitenkin kohdata Olav Tryggvasonin johtaman suuren viikinkilaivaston. Maldonin taistelussa k\xc3\xa4rsim\xc3\xa4st\xc3\xa4 tappiostaan huolimatta Ethelred onnistui noin vuonna 994 p\xc3\xa4\xc3\xa4sem\xc3\xa4\xc3\xa4n Olavin kanssa sopimukseen, ja pian Olav palasi takaisin Norjaan. Sopimus tuli tunnetuksi nimell\xc3\xa4 tanskalaisvero (Danegeld) ja se tuli Ethelredille kalliiksi. Vuonna 1002 vero oli 24\xc2\xa0000 puntaa, 1005 36\xc2\xa0000 puntaa ja vuonna 1012 jo 48\xc2\xa0000 puntaa ._NEWLINE_Ethelred j\xc3\xa4rjesti Englantiin asettuneiden tanskalaisten joukkomurhan 13. marraskuuta 1002, mik\xc3\xa4 johti siihen, ett\xc3\xa4 Tanskan kuningas Sven Haaraparta teki Englantiin useita sotaretki\xc3\xa4 ja onnistui lopulta valtaamaan maan. Vuonna 1013 Sven nousi maihin ja valtasi nopeasti Lontoon ja Etel\xc3\xa4-Englannin.\n_START_SECTION_\nViimeiset vuodet\n_START_PARAGRAPH_\nEthelred pakeni Normandiaan vaimonsa Emman ja lastensa kanssa vuonna 1013. H\xc3\xa4n pystyi palaamaan Englantiin vasta seuraavan vuoden helmikuussa Svenin kuoltua. Ethelred jatkoi kuninkaana, mutta h\xc3\xa4nen poikansa Edmund Rautakylki l\xc3\xa4hti riitauduttuaan is\xc3\xa4ns\xc3\xa4 kanssa pohjoiseen, jossa Utred, vaikutusvaltainen northumbrialainen aatelismies, tunnusti h\xc3\xa4net hallitsijaksi. Etel\xc3\xa4ss\xc3\xa4 Svenin poika Knuut Suuri hy\xc3\xb6kk\xc3\xa4si Wessexiin. Edmund alkoi koota armeijaa h\xc3\xa4nt\xc3\xa4 vastaan, mutta suuri osa miehist\xc3\xa4 kielt\xc3\xa4ytyi taistelemasta ellei Ethelred tulisi johtajaksi. Edmund l\xc3\xa4hti Lontooseen tapaamaan sairasta is\xc3\xa4\xc3\xa4ns\xc3\xa4, mutta on ep\xc3\xa4selv\xc3\xa4\xc3\xa4 tekiv\xc3\xa4tk\xc3\xb6 he sovinnon._NEWLINE_Ethelred kuoli Lontoossa 23. huhtikuuta 1016, jonne h\xc3\xa4net my\xc3\xb6s haudattiin. H\xc3\xa4nen poikansa Edmund II Rautakylki seurasi h\xc3\xa4nt\xc3\xa4 valtaistuimella.\n_START_SECTION_\nEthelredin avioliitot ja lapset\n_START_PARAGRAPH_\nEthelred oli naimisissa kolmasti. Ensin h\xc3\xa4n oli naimisissa \xc3\x86lflaedin kanssa. T\xc3\xa4m\xc3\xa4 oli Northumbrian ealdormanin Thoredin tyt\xc3\xa4r. H\xc3\xa4n oli \xc3\xa4iti nelj\xc3\xa4lle pojalle. Vuonna 997 Ethelred nai ealdorman \xc3\x86thelberhtin tytt\xc3\xa4ren \xc3\x86lfgifun, joka synnytti kaksi poikaa. Kolmannen ja viimeisen liittonsa h\xc3\xa4n solmi vuonna 1002 Emma Normandialaisen kanssa. Kolmesta liitosta syntyi my\xc3\xb6s ilmeisesti kahdeksan tyt\xc3\xa4rt\xc3\xa4.'